Þórgnýr Einar Albertsson skrifar 8. maí 2019 08:30 Imamoglu þarf að berjast aftur fyrir sætinu . Nordicphotos / AFP Kosið verður á ný um borgarstjóra tyrknesku stórborgarinnar Istanbúl þann 23. júní . Svo úrskurðaði landskjörstjórn í gær . Lýðveldisflokkurinn ( CHP ) , stærsti stjórnarandstöðuflokkur Tyrkja , hafði betur þegar kosningarnar voru fyrst haldnar þann 31. mars síðastliðinn . Ekrem Imamoglu fékk þá 48,77 prósent atkvæða en Binali Yildirim , fyrrverandi forsætisráðherra og frambjóðandi stjórnarliða úr Réttlætis - og þróunarflokknum ( AKP ) , fékk 48,61 prósent . Samkvæmt breska ríkisútvarpinu sagði Recep Ozel , fulltrúi AKP í landskjörstjórn , að ýmsir meðlimir kjörstjórnar í Istanbúl hefðu ekki verið opinberir starfsmenn líkt og lög kveða á um . Onursal Adiguzel , varaformaður CHP , heldur því hins vegar fram að ákvörðunin sýni einfaldlega fram á að það sé „ ólöglegt að hafa betur gegn AKP “ og að ákvörðunin sé til marks um að Tyrkland sé einræðisríki . Recep Tayyip Erdogan , forseti og AKP-liði , fagnaði ákvörðun landskjörstjórnar í gær enda hafði hann ítrekað krafist þess að kosningarnar yrðu ógiltar og svo endurteknar . „ Þessi úrskurður mun útrýma öllum vafa um niðurstöðurnar í Istanbúl og þar með styrkja tyrkneskt lýðræði , “ sagði hann . Forsetinn sagði einnig að það væri ósatt að AKP væri ósáttur við niðurstöðurnar . „ Við erum handviss um að skipulögð glæpastarfsemi , spilling , lögleysi og brestir hafi verið í framkvæmd kosninganna í Istanbúl , “ hafði tyrkneski ríkismiðillinn eftir forseta sínum . Reuters greindi frá því að tyrkneska líran hefði hríðfallið gagnvart Bandaríkjadal eftir að tilkynnt var um ákvörðunina . Við því brást Erdogan með því að segja að spellvirki væru vísvitandi unnin á tyrkneska hagkerfinu . „ Hvernig ætlum við að bregðast við því ? Á sama hátt og við höfum gert við hryðjuverkamönnum . “ Ekrem Imamoglu , fyrrnefndur frambjóðandi CHP , fordæmdi ákvörðunina í ræðu sem sýnd var í beinni á samfélagsmiðlum . „ Við munum aldrei gefa prinsipp okkar upp á bátinn . Tyrkland byggja 82 milljónir föðurlandsvina sem munu berjast til síðasta blóðdropa fyrir tyrkneskt lýðræði , “ sagði frambjóðandinn á meðan samtök stuðningsmanna hans hvöttu til stillingar og sögðust fullviss um að sigur myndi vinnast á ný . Evrópusambandið brást sömuleiðis illa við ákvörðun tyrknesku landskjörstjórnarinnar . Federica Mogherini utanríkismálastjóri kallaði eftir tafarlausum útskýringum . „ Það að tryggja frjálst , gegnsætt og sanngjarnt kosningaferli er lykilatriði fyrir hvert lýðræðisríki . Þessi afstaða er grundvallaratriði í samskiptum Evrópusambandsins og Tyrklands , “ sagði Mogherini . ESB hefur áður lent upp á kant við Tyrki vegna tyrknesks lýðræðis . Fyrr á þessu ári samþykkti meirihluti Evrópuþingsins að frysta aðildarviðræður Tyrkja vegna áhyggja af stöðu lýðræðisins þar í landi . Þetta gerði Evrópuþingið einnig árið 2016 eftir að tyrkneska ríkisstjórnin handtók og rak fjölmarga opinbera starfsmenn vegna meintra tengsla við hreyfingu útlæga klerksins Fethullah Gülen , sem Erdogan-stjórnin telur hafa staðið á bak við valdaránstilraun fyrr sama ár . Forsetinn og aðrir úr flokki hans hafa einnig gert athugasemdir við framkvæmd borgarstjórakosninga í höfuðborginni Ankara og í Izmir . Ekki hefur hins vegar verið ákveðið að endurtaka kosningar í þeim borgum .